CELEX: 32019R0368
Language: bg
Date: 2019-03-04 00:00:00
Title: Регламент за изпълнение (ЕС) 2019/368 на Комисията от 4 март 2019 година за отмяна на Регламент за изпълнение (ЕС) № 444/2013 относно класирането на някои стоки в Комбинираната номенклатура

7.3.2019   
               
               
                  BG
               
               
                  Официален вестник на Европейския съюз
               
               
                  L 66/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/368 НА КОМИСИЯТА
         от 4 март 2019 година
         за отмяна на Регламент за изпълнение (ЕС) № 444/2013 относно класирането на някои стоки в Комбинираната номенклатура
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
         като има предвид, че:
         
                     (1)
                  
                  
                     С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на някои стоки.
                  
               
                     (2)
                  
                  
                     С Регламент (ЕС) № 444/2013 (3) Комисията класира продукт, получен от обезмаслени семена от соя след допълнително извличане на маслото с вода и етанол, за да се отстранят разтворимите въглехидрати и минерали („разглеждания продукт“), в подпозиция 2309 90 31 от Комбинираната номенклатура като „други препарати от видовете, използвани за храна на животни“.
                  
               
                     (3)
                  
                  
                     Що се отнася до скорбялата или нишестето в продуктите от позиция 2309, трябва да се установи дали има наличие на скорбяла или нишесте чрез осъществяване на тест за качествена реакция (реакция на йод и нишесте; микроскопски анализ). След като бъде проверено наличието на скорбяла или нишесте, неговото съдържание във всеки от продуктите от позиция 2309 се определя с използване на поляриметричния метод (метод на Ewers), както е определено в част Л от приложение III към Регламент (ЕО) № 152/2009 на Комисията (4). Ако поляриметричният метод не е приложим, например поради наличието на значителни количества специфични продукти, изброени в член 1 от Регламент (ЕО) № 121/2008 на Комисията (5), се прилага ензимният аналитичен метод, определен в приложението към посочения регламент.
                  
               
                     (4)
                  
                  
                     Към момента на приемане на Регламент за изпълнение (ЕС) № 444/2013 единственият аналитичен метод, които следваше да се прилага към разглеждания продукт, бе поляриметричният метод.
                  
               
                     (5)
                  
                  
                     С решението си по дело C-144/15 („Customs Support Holland BV“) (6) Съдът постанови, че соевият протеинов концентрат, който е станал годен за използване като фураж, трябва да се класира в позиция 2309. Разглежданият в главното производство соев протеинов концентрат в този случай се описва като получен от обелени, смлени и задушени соеви зърна, които първо преминават през процес на извличане на тяхното масло, от който остава т.нар. соев шрот. После соевият шрот се третира с етанол и вода, за да се отстранят остатъчните мазнини, да се намали съдържанието на непротеинови компоненти, преди всичко на въглехидрати и фибри, както и за да се отстранят някои вредни вещества. Така полученият соев протеинов концентрат не съдържа следи от използвания етанол и съдържа, inter alia, протеини и скорбяла.
                  
               
                     (6)
                  
                  
                     Разглежданият в главното производство по дело C-144/15 продукт и разглежданият продукт са достатъчно сходни, тъй като и двата представляват фуражни продукти на основата на соеви продукти, които следва да бъдат класирани в позиция 2309. И в двата случая продуктите не са остатъци от позиция 2304, пряко получени при извличането на соево масло, а са резултат от процес, вследствие от който растителният материал, от който продуктите са получени, е загубил основните си характеристики.
                  
               
                     (7)
                  
                  
                     С Регламент за изпълнение (ЕС) 2017/68 на Комисията (7)„соевите продукти“ се добавят в списъка на продуктите за храна на животни в член 1 от Регламент (ЕО) № 121/2008, по отношение на които съдържанието на скорбяла или нишесте в препарати от видовете, използвани за храна на животни (позиция 2309), трябва да се определя чрез използване на ензимния аналитичен метод.
                  
               
                     (8)
                  
                  
                     Поради това в интерес на правната сигурност във връзка с тарифното класиране на продукти от позиция 2309 на основата на соеви продукти и с цел да се осигури еднакво прилагане на Комбинираната номенклатура в Съюза, Регламент за изпълнение (ЕС) № 444/2013 следва да бъде отменен.
                  
               
                     (9)
                  
                  
                     Целесъобразно е да се предвиди обвързващата тарифна информация, която е издадена въз основа на Регламент за изпълнение (ЕС) № 444/2013 по отношение на обхванатите от настоящия регламент стоки, да може да продължи да се ползва от титуляря за известен срок в съответствие с член 34, параграф 9 от Регламент (ЕС) № 952/2013. Този срок следва да бъде три месеца.
                  
               
                     (10)
                  
                  
                     Мерките, предвидени в настоящия регламент, са в съответствие със становището на Комитета по Митническия кодекс,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент за изпълнение (ЕС) № 444/2013 се отменя.
         
         
            Член 2
            Обвързващата тарифна информация, която е издадена въз основа на Регламент за изпълнение (ЕС) № 444/2013 по отношение на обхванатите от настоящия регламент стоки, може да продължи да се ползва в съответствие с член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 4 март 2019 година.
            
               
                  За Комисията,
               
               
                  от името на председателя,
               
               Stephen QUEST
               
                  Генерален директор
               
               
                  Генерална дирекция „Данъчно облагане и митнически съюз“
               
            
         
         
            (1)  ОВ L 269, 10.10.2013 г., стр. 1.
         
            (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
         
            (3)  Регламент за изпълнение (ЕС) № 444/2013 на Комисията от 7 май 2013 г. относно класирането на някои стоки в Комбинираната номенклатура (ОВ L 130, 15.5.2013 г., стр. 19).
         
            (4)  Регламент (ЕО) № 152/2009 на Комисията от 27 януари 2009 г. за определяне на методите за вземане на проби и анализ за целите на официалния контрол на фуражите (ОВ L 54, 26.2.2009 г., стр. 1).
         
            (5)  Регламент (ЕО) № 121/2008 на Комисията от 11 февруари 2008 г. за установяване на метода за анализ за определяне на съдържанието на нишесте в препарати от видовете, използвани за храна на животни (код по КН 2309) (ОВ L 37, 12.2.2008 г., стр. 3).
         
            (6)  ECLI:EU:C:2016:133.
         
            (7)  Регламент за изпълнение (ЕС) 2017/68 на Комисията от 9 януари 2017 г. за изменение на Регламент (ЕО) № 121/2008 за установяване на метода за анализ за определяне на съдържанието на нишесте в препарати от видовете, използвани за храна на животни (код по КН 2309) (ОВ L 9, 13.1.2017 г., стр. 4).